Lampard får ikke ny Chelsea-kontrakt
34-åringen ordnet nylig 2-1-seier over Everton med to scoringer, men skal ikke være ønsket med videre på Stamford Bridge. Det bekreftet også Lampards agent Steve Kutner mandag. - Chelsea-sjefene sa det til Frank under klubb-VM i Japan og bekreftet det på nytt til meg etter Everton-kampen. Han vil ikke under noen omstendigheter bli tilbudt en ny kontrakt, sa Kutner. Lørdag tangerte Lampard scoringsrekorden i London-klubben da han satte inn et straffespark i 5-1-seieren over Southampton i FA-cupen. De siste kampene har fansen sunget om kontraktsforlengelse for veteranen, men blir ikke bønnhørt. Midtbanespillerens kontrakt går ut i juni. Han har vært i Chelsea siden 2001.
Chelsea har gjort det klart at midtbaneveteranen Frank Lampard ikke blir tilbudt en ny kontrakt ved sesongslutt.